వరుస నష్టాల్లోంచి లాభాల్లోకి..  214 పాయింట్ల మేర
- దూసుకుపోయిన సెన్సెక్స్‌
- అనుకూలించిన అంతర్జాతీయ పరిణామాలు
ముంబయి : వరుసగా ఐదు సెషన్లలో నష్టాలు చవి చూసిన దేశీయ స్టాక్‌ మార్కెట్లకు బుధవారం ఉపశమనం లభించింది. అంతర్జాతీయ పరిణామాలకు తోడు కాపిటల్‌ గూడ్స్‌, వైద్య సూచీలు రాణించడంతో బిఎస్‌ఇ సెన్సెక్స్‌ 214.09 పాయింట్లు లేదా 0.77 శాతం రాణించి 27,890.13 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 51.95 పాయింట్లు లేదా 0.62 శాతం పెరిగి 8,429.70 వద్ద నమోదయ్యింది. సెన్సెక్స్‌ ఇంతక్రితం ఐదు సెషన్లలో ఏకంగా 1,368.40 పాయింట్లు పడిపోయింది. రంగాల వారిగా బిఎస్‌ఇలో 12 సూచీల్లో 6 సూచీలు లాభాల్లో నమోదయ్యాయి. కాపిటల్‌ గూడ్స్‌ అత్యధికంగా 1.88 శాతం విలువ పెంచుకుంది. ఇదే క్రమంలో వైద్య సూచీ 1.2 శాతం, బ్యాంకింగ్‌ 0.78 శాతం, ఎఫ్‌ఎంసిజి 0.52 శాతం చొప్పున పెరిగాయి. మరోవైపు ఐటి సూచీ 0.67 శాతం, టెక్‌ 0.42 శాతం, ఆయిల్‌ అండ్‌ గ్యాస్‌ 0.41 శాతం, పిఎస్‌యు 0.41 శాతం చొప్పున నష్టాలు చవి చూశాయి. బిఎస్‌ఇలో మిడ్‌క్యాప్‌ సూచీ, స్మాల్‌క్యాప్‌ సూచీ 0.4 శాతం చొప్పున రాణించాయి. హిందుస్థాన్‌ యూనిలీవర్‌ 3.59 శాతం. సన్‌ఫార్మా 1.63 శాతం, ఎల్‌అండ్‌టి 3.29 శాతం, యాక్సిస్‌ బ్యాంకు 3.19 శాతం, డాక్టర్‌ రెడ్డీస్‌ 3.04 శాతం, మహీంద్రా అండ్‌ మహీంద్రా 2.03 శాతం, టాటా పవర్‌ 1.61 శాతం, హెచ్‌డిఎఫ్‌సి 1.60 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మొత్తంగా మదుపర్ల మద్దతుతో 1,374 స్టాక్స్‌ సానుకూలంగా, మరోవైపు 1,358 స్టాక్స్‌ ప్రతికూలతలో ముగి శాయి. ఈ ఏడాది దేశంలో వర్షపాతం సాధారణం కంటే తక్కు వగా నమోదయ్యే అవకాశాలున్నాయని భారత వాతావరణ శాఖ నివేదిక వెల్లడించడంతో మార్కెట్లపై కొంత ప్రతికూల ప్రభావం చూపింది. మరోవైపు జిఎస్‌టి అమలుపై కేంద్ర రాష్ట్రాలతో చేస్తున్న సంప్రదింపులు సఫలీకృతం కానున్నా యన్న అంచనాలు మార్కెట్లలో విశ్వాసాన్ని నింపాయి.
మీ స్నేహితులకు రికమెండ్ చెయ్యండి